AUDIO ȘI DOCUMENTE: „Primarul general a semnat bucătăria de 100.000 de euro în fața lui Secureanu”. Un consilier PNL înregistrat cînd povestește cum a intervenit pentru achizițiile umflate la Malaxa. Semnătura de pe documente este a primarului Răzvan Sava! Cum se transformă, cu ajutorul unei intervenții, 2,5 milioane de lei din taxele pe sănătate în bani de buzunar pentru Secureanu și cei pe care-i șpăguia

vineri, 16 decembrie 2016, 7:08

”După Colectiv s-au dat bani la spitale de la Primărie. Și atunci s-a furat cel mai mult la noi!” Angajat al „Malaxa”

De regulă, ”bumbii” de la începutul unui articol rezumă conținutul acestuia, pentru cei care n-au timp sau chef să citească tot.

Azi, ”bumbii” anunță ceva foarte simplu: nu puteți înțelege dacă nu citiți!

Dacă alegeți să nu citiți nu veți pierde nimic. În schimb, dacă veți dori să citiți veți auzi și veți vedea cum vi se iau banii pentru a întreține un sistem mafiot. Ne pare rău, acesta e adevărul.

Sub aparența respectării legii și a procedurilor democratice, investițiile de la ”Malaxa” nu sînt altceva decît simbolul ierarhiei și felul în care mafioți de frunte au parazitat Primăria și spitalele ca să-și atingă scopurile.

Toate acestea se întîmplau într-un ceas de cruntă suferință. Trecuseră trei săptămîni de la ”Colectiv” și morții nu conteneau.

Investigație de Mirela Neag, Răzvan Luțac și Cătălin Tolontan

Pe 19 noiembrie 2015, Mariana Chiriș, consilier general PNL, povestește în cei mai clar termeni cum a intervenit pentru Florin Secureanu la primarul general al Bucureștiului.

De ce era nevoie de intervenție?

Pentru că Florin Secureanu urma să cumpere de 2 milioane de lei echipamente supraevaluate și de 100.000 de euro dotări de bucătărie megasupraevaluate.

Firmele folosite sînt cele controlate de oameni care fac asta la cele 19 spitale ale Primăriei și nu numai!

”Secureanu și alți manageri au folosit emoția de la Colectiv ca să ia mulți bani atunci, pe final de an 2015”, explică un angajat din ”Malaxa”.

Chiriș înregistrată în Spitalul Malaxa

Discuția Marianei Chiriș are loc chiar în spitalul lui Secureanu.

Iar mecanismul se pune în mișcare folosind tragedia de la ”Colectiv” și nevoia de finanțare a spitalelor. Sînt chiar zilele cînd răniții încep să cedeze, unul după celălalt, crescînd lista morților și durerea publică.

Pe înregistrare, Chiriș explică interlocutorului faptul că nu mai poate apela la primarul general pentru că deja a intervenit la acesta ”ca să aprobe și să semneze investiția, în fața lui Secureanu”.

Din propria exprimare, Chiriș știe că intervine pentru achiziții supraevaluate. Și ceea ce spune ea se va respecta la leu!

Ziarul a intrat în posesia înregistrării discuției și o face publică.

13 ani și 4 luni de închisoare a primit ieri Dănuț Căpățână, fostul manager de la Spitalul Județean Constanța pentru luare de mită

Cum se umflă achizițiile

În fața oamenilor, mecanismul influenței se deșiră pas cu pas.

În dialog, Chiriș are momente în care confundă monede și, cine știe, altele în care le laudă, dar dacă privești documentele oficiale, observi cum vorbele ei devin realitate!

Ceea ce pretinde Mariana Chiriș pe 19 noiembrie 2015 se transformă În decizie a Consiliului General pe 15 decembrie 2015, care se transformă În factură emisă de firmele prietene ale lui Secureanu pentru Spitalul Malaxa pe 23 decembrie 2015!







Unele prețuri de achiziție sînt umflate de două, trei sau chiar patru ori față de prețurile de vînzare!

Că ești cetățean sau ziarist, sau orice ai fi, rareori ai ocazia să pui, cap la cap, dominoul prin care dispare banul public.

Are cuvîntul Mariana Chiriș!

„Le-a semnat în fața lui Secureanu”

Întîi, consilierul general al PNL vorbește despre o rectificare mare de buget care urmează să aibă loc. Și va avea loc în decembrie 2015, la trei săptămîni de la discuție! Chiriș răsfoiește niște hîrtii și probabil că încurcă monedele. E vorba de lei, nu de euro.

“Cînd să apelez la primarul general pentru mine, la… să am niște treburi, m-am băgat cu 100 de milioane de euro. Da? Cu aprobare de 100 de milioane de euro”.

Apoi, Mariana Chiriș se referă doar la Spitalul Malaxa.

”Și cu bugetul ăsta. Da? Cam calculează tu cu cît m-am băgat. Păi mai am eu vreun tupeu să mai cer ceva? Mai am eu vreun tupeu să mai cer ceva? Lista! Care e de-asta, plus bucătăria, 100.000 euro. Aprobate de primarul gen…”.

Mai departe, ea povestește că primarul general a semnat mărirea de buget de față cu Secureanu. Și îi cere intelocutorului să o lase în pace că oricum s-a obligat pînă peste gît cînd a intervenit pentru prețurile uriașe de pe listă.

”Mai am eu vreun tupeu să zic dați-mi cum zici tu? Ia și citește! Mai am tupeu? Da? Aprobate și în fața lui Secureanu le semna, da? Uită-te ce prețuri sunt, da?”

Din greșeală, Chiriș încurcă din nou euro cu leii.

”Păi nu ține. Mai pot să apelez? Că din moment ce apelez cu atâta aparatură și cu peste 2 milioane de euro aici plus 100 de milioane bucătărie, 100 de mii, scuză-mă, am greșit. Aici sunt două milioane și 100 de mii bucătăria. Pot să mai apelez să-mi dea? Pot?”.

Mariana Chiriș este de două ori votată de bucureșteni pe lista PD-L, în alegerile din 2008 și 2012. În ultimii ani devine fost consilier PNL.

2,5 milioane de lei, cum a spus Chiriș

Dialogul are loc pe 19 noiembrie 2015.

Nici o lună mai tîrziu, pe 15 decembrie 2015, înregistrarea ședinței Consiliului General îl arată pe primarul Răzvan Sava cum îi roagă pe consilierii locali să voteze rectificarea bugetară prin care cele 19 spitale din subordinea Primăriei primesc bani în plus.

Primar PNL, Sava aprobase și expunerea de motive și celelalte documente pregătitoare.

Mariana Chiriș e și ea în sală și votează ”pentru”.

„Malaxa” primește exact cît spune Chiriș pe înregistrare: 2 milioane de lei pentru aparatură medicală și 449.000 de lei, adică 100.000 de euro, pentru dotarea bucătăriei.

10.000 de euro costă o tigaie basculantă cumpărată de „Malaxa” de la o firmă de casă

În acest moment apar companiile care lucrează în cele 19 spitale ale Primăriei și în multe alte spitale. Și care erau deja prietene ale lui Secureanu.

La o săptămînă de la ședința Consiliului General, la Malaxa sosesc facturile!

Firme legate de Noventis

Ursul Polar, Cristal Finish, Crisfarm, Irish Europe vînd către „Malaxa” mașină de gătit la 24.000 de lei, marmită de 45.000 de lei, refrigeratoare de 151.000 de lei și lista continuă.

Toate sînt facturate în aceeași zi, pe 23 decembrie 2015, ceea ce e normal, pentru că omul care deține firmele este unul singur: Cristian Ioniță.

Ioniță are și firma Casa Cristiani, care, separat de bucătărie, a încasat de la spital 1,9 milioane de lei.

”Casa Cristiani nu livra ceea ce era în facturi”, spune o sursă din spital.

Normal, pentru că Ioniță există și nu există în același timp.

Sava sau Ștefănel?

”Cristian Ioniță este apropiat de Noventis, care Noventis are legături cu Mircea Oprescu, băiatul lui Sorin Oprescu”, susțin angajații din „Malaxa”.

Pe 23 decembrie 2015, Spitalul Malaxa achiziționează toată acea listă magică pentru care intervenise Mariana Chiriș.

Bucătăria cea nouă nu funcționează însă niciodată!

Dar în fața cărui primar intervine Chiriș?

Cînd consiliera PNL discută cu interlocutorul său, primar este Marin Ștefănel, de la UNPR. Dar semnătura de pe bugetul rectificat la „Malaxa” îi aparține lui Răzvan Sava, primar interimar din partea PNL în momentul suplimentării bugetului.

Răzvan Sava: ”Nu am semnat nimic în fața lui Secureanu!”

-Domnule Sava, vă amintiți o rectificare bugetară din decembrie 2015, cînd ați propus mărirea bugetelor de investiții la spitale?

-Nu îmi amintesc exact. Dar traseul era următorul: spitalele trimiteau cererea la Administrația Spitalelor. Mai departe mergea la Direcția Economică. Apoi venea la primar și vota Consiliul General.

25 nov 2015 – 21 ian 2016 perioada în care Răzvan Sava, PNL, a fost primar general interimar

-Îl cunoașteți pe domnul Secureanu?

-Doar din ce ați publicat dumneavoastră.

-Nu v-ați văzut niciodată cu Florin Secureanu?

-O singură dată, cînd am discutat cu el, dar împreună cu toți cei 19 manageri de spitale.

-Și nu mai știți cine a dorit să crească bugetele spitalelor?

-Nu.

-Pe doamna Mariana Chiriș o cunoașteți?

-Da. Era colega mea, consilier PNL în Consiliul General.

-Noi publicăm o înregistrare în care doamna Chiriș spune că a intervenit la primarul general ca să aprobe achiziția unei bucătării de 100.000 de euro la „Malaxa”. O spune ca și cum ar fi supraevaluate.

-Nu-mi aduc aminte să fi discutat cu doamna Mariana Chiriș așa ceva. Nu cred! Oricum, nu am semnat nimic în fața domnului Secureanu!

-E adevărat că dumneavoastră v-ați început mandatul pe 25 noiembrie, după înregistrare, dar sînteți cel care ați propus Consiliului General și ați semnat hîrtia pentru „Malaxa”!

-Înțeleg. O să mă uit și eu pe ce am semnat și vorbim mai tîrziu.

Mai tîrziu, Răzvan Sava nu a mai revenit cu explicații.

Ștefănel: ”Chiriș a fost la mine în birou, dar ca să-mi ceară s-o ajut cu soțul ei!”

Înaintea lui Răzvan Sava, primar a fost Marin Ștefănel, pe atunci consilier general UNPR, astăzi consilier general PMP.

-Domnule Ștefănel, cîtă vreme ați fost primar general v-ați întîlnit cu Florin Secureanu?

–(Rîde) Nu am avut neplăcerea. Asta apropo de ceea ce scrie presa despre el.

15 sep 2015 – 23 nov 2015 perioada în care Marin Ștefănel, UNPR, a fost primar general interimar

-Dar cu doamna Mariana Chiriș ați avut vreo discuție în biroul dumneavoastră de primar?

-Una singură. Soțul era grav bolnav și a venit să-mi ceară s-o ajut.

-În ce sens s-o ajutați?

-N-am înțeles exact. I-am spus că nu pot, că nu mă ocup cu asemenea lucruri.

-Știți că, pînă la urmă, și-a internat soțul la „Malaxa”. După deces, l-a și îngropat pe banii spitalului.

-Nu știu. Dar înseamnă că aveau legăturile lor.

-Doamna Chiriș susține într-o înregistrare că a vorbit cu primarul general și a rezolvat investiții mari la „Malaxa”.

-Păi întrebați-i pe cei de la PNL! După plecarea mea, de la jumătatea lui noiembrie, ei au făcut cîteva rectificări în decembrie. Eu am făcut economii, ei au mărit bugetul!

”Rectificările bugetare ale lui Sava și ale PNL din decembrie 2015 au fost făcute pe genunchi. Așa să scrieți vă rog: pe genunchi!” Marin Ștefănel, fost primar general interimar

-Îi întrebăm pe toți, Răzvan Sava a semnat, dar în momentul înregistrării dumneavoastră erați primar interimar.

-V-am spus ce am discutat cu Mariana Chiriș. 99,9% n-am vorbit altceva. N-am nimic de ascuns. Cine a luat ceva din acele rectificări să plătească.

Directorul Administrației Spitalelor: ”Atunci, s-a aprobat tot ce s-a cerut!”

Din noiembrie 2015 și pînă în ianuarie 2016, cînd are loc discuția înregistrată de la „Malaxa”, rectificarea și achizițiile, directorul Administrației Spitalelor este medicul Dan Potecă.

-Bună ziua, domnule Potecă, vă amintiți cum au primit spitalele bugete mai mari în decembrie 2015?

-Da, eu am fost director trei luni, îmi amintesc. Era ”euforia aprobărilor de după Colectiv”, ca să zic așa.

-Cine aproba?

-Eu le-am spus managerilor de spital, cam asta era ideea în echipa Ștefănel, că vom aproba nevoile reale și care pot fi achiziționate pînă la finalul anului.

-Dar știți ce ați aprobat la „Malaxa”? O bucătărie de 100.000 de euro, printre altele!

-Nu eu aprobam. Consiliul General vota.

-Administrația Spitalelor centraliza cererile de la spitale. Fără avizul dumneavoastră ele nu mergeau mai departe.

-Teoretic, da. Practic, ne mai săreau și mergeau direct la Primărie sau, uneori, chiar în Consiliul General ca invitați speciali.

-Nu vă supărați, aici discutăm despre un caz concret.

-S-au aprobat toate atunci. Toate cererile celor 19 spitale. Asta țin minte.

-Primarul Răzvan Sava v-a cerut asta?

-Din ce îmi amintesc eu, înaintea lui.

-Adică s-au început demersurile pe vremea primarului Marin Ștefănel?

-Parcă așa. Schimbarea de primar a avut loc foarte repede și, din ce știu eu, undeva la mijlocul săptămînii. Vinerea se depunea ordinea de zi pentru ședința de consiliu.

”Nu comentez nimic. (”Reporter: Avem o înregistrare în care spuneți că ați intervenit la primarul general pentru Secureanu!”) (Tăcere) Nu comentez nimic! Nu comentez nimic!” Mariana Chiriș, fost consilier general PNL

Vezi AICI și precedentele 18 articole publicate de Gazetă despre acest caz.